Mann til sykehus etter kobrabitt
Mannen kontaktet ved 18.30-tiden SOS Alarm og fortalte at han var blitt bitt av kobraen sin. Deretter mistet han bevisstheten, skriver avisen Expressen. Aftonbladet melder at helsepersonell lyktes i å få mannen ut av leiligheten, mens politiet holdt avstand i frykt for å bli angrepet av slanger. Før mannen mistet bevisstheten skal han ha opplyst at det befant seg flere giftige slanger inne i leiligheten, men at disse skulle være sikret. - Det sto dårlig til med ham da han ble ført til Sahlgrenska sykehus. Jeg kjenner ikke tilstanden hans, men vi regner med at det går bra når han får motgift, sier Lars-Gunnar Gustafsson fra politiet i Västra Götaland tilAftonbladet. Talskvinne Helene Sandgren ved Sahlgrenska sykehus ønsker ikke kommentere mannens tilstand lørdag kveld. Gustafsson bekrefter at politiet har tilkalt en ekspert for å ta seg av slangene som fortsatt befinner seg i leiligheten.
En mann i 40-årene ble lørdag kveld fraktet til sykehus med alvorlige skader etter å ha blitt bitt av en giftig kobraslange.